Agtjarige seun dood aangetref | Maroela Media
Die liggaam van 'n gr. 2-leerder van die Sikhulisile Primary School in Enkangala, noord van Bronkhorstspruit, is Donderdag in 'n beboste gebied gevind.
Steve Mabona, woordvoerder van die Gautengse onderwysdepartement, sê die agtjarige seun is aangetref waar hy met sy gesig na onder lê en slegs met sy skoolsokkies aan. "Die leerder kon nie geïdentifiseer word nie weens die uitgebreide beserings aan sy gesig," het Mabona gesê.
Die skool het daarna 'n ouervergadering belê om uit te vind of enige leerder vermis word. "Een van die ouers het gesê die seun is haar kind op grond van die inligting wat aan haar gegee is, maar die ouers sal eers die oorledene vandag by die Bronkhorstspruit-lykshuis gaan uitken."
Mabona sê die departement se psigososiale eenheid is intussen na die skool gestuur om berading te verskaf.
Die oorsaak van die kind se dood sal deur 'n nadoodse ondersoek vasgestel word.
Die voorval kom net 'n dag nadat 'n gr. 1-leerder van die Dikeledi Makapan Primary School in Makapanstad, Noordwes, in die badkamer van sy skool met 'n mes doodgesteek is. Maroela Media het vroeër berig 'n gr. 11-leerder is in verband met dié voorval in hegtenis geneem.
Daar word vermoed dat die verdagte ongesiens in die badkamer oornag het en toe die gr. 1-seun die volgende oggend badkamer toe gaan, het die verdagte hom glo oorval en herhaaldelik met 'n mes gesteek. Die jong seun is na 'n plaaslike kliniek gehaas waar hy dood verklaar is.
Volgens die owerhede het die verdagte glo die gr. 1-leerder geken omdat hy in 'n romantiese verhouding met die kind se ouer suster was. Hy het na bewering die seuntjie vermoor nadat die paartjie baklei het.
dat kan ouers nie eers weet hulle kinders is weg nie/??????
Hoe wreed. Hoe lank gaan dit nog aanhou!
WTF? is al wat ek kan se…..!
Die land is buite beheer. Wonder of ramapaddapot dit besef – lyk nie so nie.
dit is vir my so hartseer dat iemand onskuldige kindertjies wil seer en dood maak, ek is self n mama en dit is nie lekker om so iets te lees nie